‘Rolmaal is ons enigste redding’Danie Gerber (Foto: sporting-heroes.net) Die rolmaal is nog al redding vir Suid-Afrikaanse spanne. As dié reël verander, is ons in die knyp, want ons kan nie drieë druk nie. Dis `n ou ding – ons gebrek aan drieë – wat nou weer deur die oud-Springbokbreier André Markgraaff uitgelig word. Hy kry ondersteuning van die Doring van Despatch, wat sê hy sukkel deesdae om Superrugby te kyk. “Ons rugby word opgeneuk deur die beheptheid om merendeels met die voorspelers aan te val. Dit is regtig nie aantreklike rugby nie,” het Danie Gerber aan Netwerk24 gesê. En dit kom van `n man wat 15 drieë in sy 19 toetse gedruk het. Net vir `n bietjie perspektief: Ná sewe wedstryde het die Stormers en die Bulls nog net 13 drieë aangeteken, die Sharks 16 (agt wedstryde), die Cheetahs 15 en die Lions net 8 (na agt wedstryde). Die Crusaders het 25 (agt teen die Sharks!), die Hurricanes 21, die Brumbies 21 en die Chiefs 20. Ons is net bo aan die lys van duikvatte, waar die Lions se Warren Whiteley (121) en Warwick Tecklenburg (120) 20 duikvatte voor hul naaste teenstanders is. Vaardigheidsvlakke Markgraaff sê daar is rede om bekommerd te wees oor ons spelers se vaardigheidsvlakke. “Ons is reeds van laerskoolvlak te patroongebonde. Ons kan nou maar eenmaal nie soos die Nieu-Seelanders aanval nie. Ons moet hoop die vertolking van die rolmaalbeweging – wat `n klug is – verander nie, want dan gaan ons groot probleme hê. Ons ander redding is dat ons so baie talentvolle spelers het.” Verskeie afrigters het al gepleit dat ons spelers moet speel wat voor hulle is, maar dan is dit ook húlle wat die patrone bepaal, seker omdat dit net `n brug te ver is wanneer daar nog senior spelers is wat sukkel om na regs uit te gee of wat net van een voet kan aftrap. Tot dusver het die Kiwi’s 90 drieë, die sukkelende Aussies 70 en ons spanne net 65 gedruk. Verlede jaar was die syfers 223, 216 en 156.